
ДО
ОБЩИНСКИ СЪВЕТ - БУРГАС
	


ДОКЛАДНА ЗАПИСКА
от
Димитър Николов - Кмет на Община Бургас


 ОТНОСНО: Допълващо финансиране в размер на 20 000 лева за реализирането на пълнометражния игрален филм „Жени извън употреба“ на продуцента Н. Урумов.


УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ, 

В качеството си на Кмет на Община Бургас се обръщам към Вас с молба да подкрепите допълващо финансиране в размер на 20 000 лева за реализирането на пълнометражния игрален филм „Жени извън употреба“ на продуцента Н. Урумов.
Н. Урумов е роден в град Бургас, завършил е НАТФИЗ „Кръстьо Сарафов“ със специалност „Филмова и телевизионна режисура“. В периода 2012 – 2015 г. той е изпълнителен продуцент на сериалите „Домашен арест“ и „Кантора Митрани“, на копродукция „Лабиринти на любовта“ и на 3-ти сезон на шоуто „България търси талант“. Копродуцент е във филма „Вила Роза“. Тонрежисьор на терен на български и чужди филми, сериали и реклами. Късометражните му филми „Пробуждане“ и „Безсмъртният“ печелят награди на над 15 международни форума. Н. Урумов е избран за български представител в престижната организация EAVE Producers Workshop 2024.
Най-голямото постижение на Н. Урумов като продуцент е реализирането на филма „Петя на моята Петя“. В киносалоните в България филмът достига до сърцата на над 100 000 души, както и до над 10 000 деца в малки населени маста, в които няма киносалони, благодарение на спечелен и реализиран проект от продуцента. Паралелно с това кино лентата прави и своето световно турне, като е прожектирана пред наши сънародници и чуждестранни граждани в Лондон, Париж, Рим, Мадрид, Берлин, Виена, Амстердам, Брюксел, Люксембург, Копенхаген, Братислава, Прага, Мюнхен, Барселона, Будапеща, Сидни, Чикаго, Детройт, Сидни, Отава, Калгари, Торонто, Монреал и още над 20 града по света. Към момента филмът има покана за участие от Държавен културен институт към министерство на Културата, за да представя България във фестивали в Анкара и Пекин. По същата инициатива, филмът е показан на културна проява организирана от посолството на България в Ливан. Лентата спечели и много награди на национални и международни форуми. Филмът е закупен от световната платформа HBO през 2023 и е разпространен по БТВ през 2024 за българските зрители. Пред цялата тези широка аудитория филмът освен историята на бургаското момиче Петя Дубарова, показва пред България и света Бургас с неговите емблематични места, чара на старите улици, духа и усещането за града. Това е нещо изключително ценно при позиционирането на Бургас на културната и туристическа карта на света.
[bookmark: _GoBack]През 2024 година продуцентът Н. Урумов заедно с екипът, реализирал филма „Петя на моята Петя“ стартира нов кино проект със заглавие „Жени извън употреба“. Сценарият на кино лентата не е просто един обикновен разказ и един обикновен филм, а изгражда силна връзка с публиката, носи емоция, очистителна сила и помага. Това са четири истории взети от живота за четири жени с различни проблеми, но с натрапчивото усещане, че безсмислието ги завладява. В конфликт с възрастта, женствеността, любовта и болката, те желаят промяна – болезнена, но живителна. Те са Жулиета, Елина, Нора и Ира. Един караоке клуб е пресечната точка на тези четири жени, където те разбират как да намерят любов, най-вече към себе си. Тези истории са лесни за разпознаване, което увеличава заряда им за емоционални послания към зрителите, в което се вижда единствения смисъл да се прави кино. Ролите в продукцията са поверени на емблематичните имена - Юлиан Вергов, Владимир Пенев, Maximilian Dirr, Албена Павлова, Александра Костова, Мая Бежанска, Явор Борисов, Елена Атанасова. И в тази кино продукция, зад която застава с името си Н. Урумов град Бургас е основен персонаж в сюжета и филмовото действие на проекта „Жени извън употреба“ и неговото представяне е основна задача на творческия екип. Този проект, както и филмът „Петя на моята Петя“ доказват отношението на екипа на филма към процеса и желанието да се представи града по най-добрия и органичен начин.
Подготовката и реализирането на един пълнометражен игрален филм е сложен и скъп процес, свързан с осигуряването на много технически и човешки ресурс със специфични характеристики и умения. Това, което зрителят вижда на кино екрана е работа в продължение на месеци, понякога и на години, като снимачните дни са най-краткия процес. Монтажът и последващата постпродукция в огромна степен определят качествата на готовата продукция и възприятието и внушението, което ще се предаде на зрителя и усещанията, с които той ще си тръгне от кино салона.
Исканите допълнителни финансови средства ще бъдат използвани за написване на авторска музика за филма, като за целта е поканен Г. Стрезов, считан за най-добрия композитор на филмова музика в момента в България, както и за звукова постпродукция, която също е изключително скъпа част от продукцията. Филмовата музика е един от ключовите елементи при реализирането на една кино лента. Счита се, че тя е активен участник в сценария и може да потопи зрителя в усещанията на героя, да придаде неговите емоции и въздейства на цялостното възприемане на филма, както и на представянето на определени картини и места, на които е реализиран снимачния процес.

Предвид гореизложеното и на основание чл.21, ал.1, т.8 и т.23 от Закон за местното самоуправление и местната администрация, предлагам, Общински съвет Бургас да вземе следното

РЕШЕНИЕ:

Общински съвет - Бургас дава съгласие Община Бургас да осигури допълващо финансиране в размер на 20 000 лева за реализирането на пълнометражния игрален филм „Жени извън употреба“ на продуцента Н. Урумов. Средствата са за сметка на издръжката на Общинска администрация.


С уважение, 


ДИМИТЪР НИКОЛОВ
Кмет на Община Бургас,

